和鞏栗齋豐翠蛟亭
作者：趙汝譡
朝代：宋

paragraphs: 衆峯抱蒼龍，蟠屈翠蛟水。
放之兩崖閒，奔洶不得止。
濤瀾生席上，雷雹轉石底。
恍疑天柱摇，將拔陰洞起。
蘇公雄氣壓，詩骨得山髓。
指麾驅鯤鯨，赫奕動箕尾。
紛紛下土人，蟻垤自封侈。
驟觀目睛眩，筆墜汗流泚。
坐令空谷嘯，聲徹霄漢裏。
君來松根吟，仙者相去咫。
老蛟破鎖出，餘怒猶未已。
決開澗千丈，散作霧五里。
今年溪湖乾，草樹生意靡。
寸泉落山苗，靈藥起垂死。
遺吾雲子飯，報汝青玉几。
野人尋泉竇，筒壞方復理。
泓然山巔池，冬夏常若此。